एक धारणा यह भी है कि कुछ संस्कृतियों में इस तरह के व्यवहार को मान्यता मिली हुई है, खासतौर से महिलाओं के संदर्भ में। जैसे बताते हैं कि यूगांडा में गर्भावस्था के समय खाने के लिए खास किस्म की मिट्टी बाजार में मिलती है। कहते हैं कि बांग्लादेश में खास मिट्टी की टिकिया पकाकर खाने में इस्तेमाल की जाती हैं। जैसे बांग्लादेश की स्त्रीरोग विशेषज्ञ शामसुनर हिना ने बताया है कि उनकी गर्भवती मरीज नियमित रूप से मिट्टी खाती हैं। एक मरीज ने तो बताया कि वह रोजाना आधा किलो तक मिट्टी खाती है। यह खास तौर से सिलहट क्षेत्र में देखा गया है। अच्छी तरह तैयार की गई मिट्टी की टिकिया बाजार में 120 टका प्रति किलो के भाव से बिकती है। वैसे डॉक्टर हिना का ख्याल है प्राय: गरीब लोग रोजाना एक- दो टिकिया खा लेते हैं। बताते हैं कि मिट्टी खाने से गर्भावस्था में होने वाली मितली से छुटकारा मिलता है, दस्त रोके जा सकते हैं और भूख बढ़ती है। कई अन्य देशों से भी ऐसी रिपोट्र्स मिलती हैं। मगर इनमें से अधिकांश का अध्ययन पोषण वगैरह की दृष्टि से नहीं किया गया है। सिर्फ एक मामले में इसका अध्ययन हुआ है और वह भी इन्सानों में नहीं, चिम्पैंजियों के संदर्भ में।